<classify> KATIKA kudhibiti utoro shuleni, baadhi ya wanafunzi wanaosoma shule mbili za sekondari zilizopo Kata ya Igunga mjini mkoani Tabora wamechapwa viboko vinne kila mmoja baada ya kukutwa wakicheza kamari muda wa masomo na wengine wanne wamewekwa mahabusu.Adhabu hiyo ilitolewa mwishoni mwa wiki na Mkuu wa Wilaya ya Igunga, John Mwaipopo ambapo wakati akiwa kwenye mwendelezo wa ziara yake ya kikazi ya kugawa na kukagua vitambulisho vya wajasiriamali mtaa wa sokoni alikuta vijana 10 wakicheza mchezo wa kamari na alipowahoji kuhusu mchezo huo sita walibainika ni wanafunzi wa shule za sekondari.Waliokumbwa na adhabu hiyo ni Matutu Samweli 15 anayesoma kidato cha pili shule ya sekondari Mwayunge, Waziri Ramadhani 12 kidato cha kwanza Mwayunge, Peter Lucas 13 kidato cha kwanza Mwayunge, Ally Habibu 14 kidato cha kwanza Igunga, Hassani Jumanne 13 Igunga na Emmanuel Mandale 13 kidato cha pili, Igunga.Alisema alipogundua vijana hao ni wanafunzi, alimuita Mkuu wa Shule ya Sekondari Igunga, Renatus Buswelu ambaye alifika katika eneo hilo na kuwatambua wanafunzi watatu wa shule yake.Mwaipopo aliongeza kuwa wanafunzi wengine walibainika ni wa sekondari ya Mwayune na ndipo alimwita tena mkuu wa shule hiyo ambae alifika na kuwatambua wanafunzi wake huku wakisema wanafunzi hao wamekuwa watoro.  <topic>: KITAIFA 